b'\n_START_ARTICLE_\nKupolas (geometrija)\n_START_SECTION_\nBikupolai\n_START_PARAGRAPH_\nBikupolas yra geometrinis k\xc5\xabnas, briaunainis, sudarytas i\xc5\xa1 dviej\xc5\xb3 kupol\xc5\xb3, suglaudus j\xc5\xb3 pagrindus (did\xc5\xbeiuosius daugiakampius)._NEWLINE_Bikupolai b\xc5\xabna dviej\xc5\xb3 form\xc5\xb3, pagal tai, kaip priglaud\xc5\xbeiamas antras kupolas: jei glaud\xc5\xbeiasi vienodi pakra\xc5\xa1\xc4\x8dio daugiakampiai (trikampiai prie trikampi\xc5\xb3 ir sta\xc4\x8diakampiai prie sta\xc4\x8diakampi\xc5\xb3), tuomet bikupolas yra ortobikupolas (gr. ortho \xe2\x80\x93 vietoje); o jei glaud\xc5\xbeiasi skirtingi pakra\xc5\xa1\xc4\x8dio daugiakampiai (trikampiai prie sta\xc4\x8diakampi\xc5\xb3), tuomet bikupolas yra girobikupolas (gr. gyro - pasuktas)._NEWLINE_Kupola\xc5\xb3 ir bikupol\xc5\xb3 yra be galo daug, kaip ir piramid\xc5\xbei\xc5\xb3, bipiramid\xc5\xbei\xc5\xb3, prizmi\xc5\xb3 ir trapecoedr\xc5\xb3._NEWLINE_\xc5\xa0e\xc5\xa1i\xc5\xb3 bikupol\xc5\xb3 sienos yra taisyklingi daugiakampiai: trikampis (kai vir\xc5\xa1utinis daugiakampis yra lygiakra\xc5\xa1tis trikampis), kvadratinis ir penkiakampis (kai vir\xc5\xa1utinis daugiakampis yra lygiakra\xc5\xa1tis penkiakampis) \xe2\x80\x93 kiekvienas egzistuoja abiej\xc5\xb3 form\xc5\xb3, kaip ortobikupolas ir kaip girobikupolas. Trikampis girobikupolas yra Archimedo k\xc5\xabnas, vadinamas kuboktaedru, o kiti penki yra D\xc5\xbeonsono k\xc5\xabnai (J27\xe2\x80\x93J31)._NEWLINE_Bikupolai, kuri\xc5\xb3 vir\xc5\xa1utinis daugiakampis turi daugiau negu 5 lygias kra\xc5\xa1tines, gali b\xc5\xabti sudaromi tik i\xc5\xa1 lygia\xc5\xa1oni\xc5\xb3 trikampi\xc5\xb3 ir sta\xc4\x8diakampi\xc5\xb3, tad jie nebegali b\xc5\xabti D\xc5\xbeonsono k\xc5\xabnai._NEWLINE_B\xc5\xabdinga bikupol\xc5\xb3 ypatyb\xc4\x97 yra ta, kad kiekvienoje j\xc5\xb3 vir\xc5\xa1\xc5\xabn\xc4\x97je visada sueina keturi daugiakampiai. Tai rei\xc5\xa1kia, kad jiems dual\xc5\xabs briaunainiai visada tur\xc4\x97s keturkampes sienas. Geriausiai \xc5\xbeinomas pavyzdys yra rombinis dodekaedras, kur\xc4\xaf sudaro 12 rombini\xc5\xb3 sien\xc5\xb3. Ortoformos (trikampio ortobikupolo) dualas taip pat yra dodekaedras, pana\xc5\xa1us \xc4\xaf rombin\xc4\xaf dodekaedr\xc4\x85, tik jis turi 6 trapecines sienas, kuri\xc5\xb3 ilgoji ir trumpoji kra\xc5\xa1tin\xc4\x97s kei\xc4\x8dia viena kit\xc4\x85 einant pagal perimetr\xc4\x85.'